«Псынэр» гъужа?
«Псынэ» журналыр къыдэкIыу щыхуежьам жьыри щIэри щыгуфIыкIат абы икIи, и къыдэкIыгъуэр къытхуэмыгъэс жыхуаIэм хуэдэу, зи лъэпкъри зи бзэри фIыуэ зылъагъу дэтхэнэ зыри дежьэрт.
ЩхъуэкIэплъыкIэт, купщIафIэт, бзэ гъащIэ щызекIуэ дунеищIэм утришэрти, куэдым щыгъуазэ уищIырт. КIэщIу жыпIэмэ, адыгэбзэм и фащэ дахэу къэунэхуат.
ЩIэныгъэлIхэми КъБР-м и Iэтащхьэу щыта Къанокъуэ Арсени псалъэ гуапэ куэд хужаIат «Псынэ» журналым. Ар тхыгъэхэмрэ сурэт-кIэ къулейт, куэдым я нэгу уригъаплъэрт. НэгъуэщIу жыпIэмэ, «Адыгэ псалъэ» газетым «къуэш цIыкIу къыхуалъхуат», лъэпкъым и бзэр яхъумэу, ирагъэфIакIуэу зэдэпсэуну дыщыгугъыу.
Ауэ «Псынэ» журналым хэт и Iэ щIыIэ теIэба, щхьэ «гъужа»? МылъкукIэ къулей хъуа куэд адыгэхэм къыхэкIащ, къыщIыдэмыкIыжым и щхьэусыгъуэр мылъкум елъытамэ. Адыгэхэм ди фIыр тхъумэу, зылъэкIыр зылъэмыкIым дэIэпыкъуу аракъэ зэрыщытар?
Псынэр щыкIуаси щыIэщ, дыщыгугъынщ абы, мыгъужыпэу къыпхивыжыну.
Шыгъушэ Хьэбас.
Зеикъуэ къуажэ
